Tyrkiske skipsverft slår tilbake mot kritikken: – Ikke et rettferdig bilde
ISTANBUL/OSLO (Aftenposten): Norske og tyrkiske fagforeninger slakter forholdene ved tyrkiske skipsverft. Nå svarer verftene. Aftenposten/E24 skrev i januar om forholdene ved tyrkiske skipsverft, der over 100 norske fartøyer er blitt bygget de siste årene. Tyrkiske arbeidere og fagforeningsrepresentanter forteller om risikofylt arbeid og dårlige lønnsforhold. Norske ingeniører som har jobbet i Tyrkia, sier de har samme erfaring. De mener det er en «ukultur» ved tyrkiske verft. Før sakene ble publisert, forsøkte Aftenposten/E24 flere ganger å komme i kontakt med verft som har norske kunder. Ingen ville stille til intervju. Men nå svarer representanter for den tyrkiske verftsindustrien. De reagerer kraftig på anklagene. Kjenner seg ikke igjen I et møte i Istanbul i forrige uke stilte hele 12 representanter for bransjen. Blant dem var Cem Seven, styreformannen i den tyrkiske eksportforeningen for den maritime næringen (lib). Han kjenner seg ikke igjen i bildet som males av fagforeningene.  Tyrkiske verft kan tilby konkurransedyktige priser, men det er ikke hovedgrunnen til at norske skip bygges der, mener Seven. – Hvorfor velger kundene tyrkiske skipsverft? Fordi vi er pålitelige, har effektive forsyningskjeder og god kommunikasjon med kunder. Vi har også høye krav til sikkerhet. Også presidenten i det tyrkiske handelskammeret for shipping, Tamer Kiran, reagerer.  – Situasjonen ved tyrkiske verft er en helt annen i dag enn den var for 15–20 år siden. Vi har gjort store forbedringer innen helse, miljø og sikkerhet, og vi følger alle internasjonale standarder, sier Kiran. Mener statistikken er feil Særlig reagerer bransjen på dødstallene som legges frem av den tyrkiske fagforeningen. Tallene, som siden 2013 er blitt samlet av det uavhengige arbeidsmiljørådet ISIG, viser at i snitt 28 arbeidere dør på jobb i den tyrkiske skips-, verft- og havnevirksomheten hvert år.  Cem Seven mener dette gir et feil bilde av situasjonen ved tyrkiske verft. Han viser til at tallene omfatter dødsfall også på skip og i havneoperasjoner. Det finnes ingen offentlig statistikk over dødsulykker på tyrkiske verft. Men bransjerepresentantene sier de har samlet de innrapporterte tallene fra verftene. Deres tall viser at det har skjedd 13 dødsulykker de siste tre årene, ifølge Seven. – Med det store antallet underleverandører som opererer ved tyrkiske verft, kan dere være sikre på at ikke er en underrapportering her? – Ja, det er vi sikre på. Det siste vi ønsker, er at arbeidere og ingeniører som jobber i felt, skal skade seg. Men dette er tungindustri, og ulykker skjer her i Tyrkia – akkurat som i resten av verden. Det viktigste for oss er å minimere antall dødsfall, ulykker og å beskytte våre arbeidere. Konkurransedyktig lønn Bransjerepresentantene mener også lønnstallene som fagforeningene legger frem, er misvisende. For verftsarbeidere som tar oppdrag for underleverandører, kan lønnen være så lav som 1000–1300 tyrkiske lira pr. dag (350–450 norske kroner), ifølge fagforeningen Limter-Is. Cem Seven i eksportforeningen mener det anslaget er utdatert. – Tyrkiske myndigheter fastsetter en minstelønn som alle verftene må forholde seg til, sier han. Tyrkisk minstelønn ble i desember justert opp til 17.000 lira pr. måned, som er i tråd med fagforeningens tall. Men representantene for bransjen mener anslaget likevel gir en skjev fremstilling av virkeligheten. – Når verftene øker lønnen, må også underleverandørene gjøre det samme. Arbeidere tjener minst 1800–2000 lira pr. dag. Men mange er faglærte og tjener langt mer. Vi må tilby konkurransedyktig lønn for å sikre den arbeidskraften vi trenger, sier Seven. Følger internasjonale standarder Ismail Uygur er HMS-sjef ved Sanmar-verftet, et av Tyrkias største. Han viser til reglene som gjelder både verft og underleverandører: – Ikke et rettferdig bilde Bransjen hevder fagforeningen Limter-Is snakker på vegne av en svært liten andel av tyrkiske verftsarbeidere. – Vi ber om at man forsøker å se hele bildet. Hvis man fokuserer på beskrivelsene til én liten gruppe, så får man ikke et rettferdig bilde, sier Cem Seven. – Men deres erfaringer bekreftes også av norske ingeniører som har jobbet ved tyrkiske verft? – Vi har svært mange norske kunder, som også gjennomfører sine egne kontroller ved verftene. Hvis de forteller oss om problemer, så følger vi det opp. Hvis ikke, hadde vi ikke hatt noen kunder. Fagforening: – Motarbeides Limter-İş sier til Aftenposten at de ikke aksepterer verftenes påstand om at tallene er overdrevet. Tvert imot mener de det er betydelig underrapportering av antall ulykker på verftene. At ikke flere arbeidere er medlemmer, skyldes at arbeidsgiverne systematisk motarbeider fagforeningene, sier leder Kayber Saygili.  Tyrkia står på den internasjonale faglige samorganisasjonens (ITUC) liste over de ti verste landene for arbeidere. Blant forholdene som kritiseres, er undertrykkelse av streiker og knusing av fagforeninger. 
Tyrkisk verftsindustri imøtegår anklager om dårlige arbeidsforhold ved tyrkiske verft, hvor over 100 norske fartøyer er blitt bygget de siste årene. Aftenposten/E24 rapporterte i januar om risikofylt arbeid og lav lønn ved verftene.  Tyrkiske verftsrepresentanter hevder dødstallene er lavere enn tallene som fagforeningene viser til. De argumenterer videre for at lønnstallene som fagforeningene presenterer er misvisende.